Stories gee hoop vir SA | Netwerk24
Stories gee hoop vir SA
Ek lees verlede week oor die nuwe Facebook-groep met die naam #ImStaying wat sowat drie weke gelede gestig is en nou reeds meer as 340 000 lede het.
Volgens die groep se beskrywing, is dit vir alle Suid-Afrikaanse mans en vrouens van alle rasse en agtergronde wat lojaal aan die land bly en steeds glo dat ons as ’n nasie sake kan omkeer.
“Die groep behoort aan almal wat bereid is om ’n positiewe verskil te maak,” lui die beskrywing.
Op dié blad word daar verskeie positiewe stories oor gewone mense gedeel wat mense laat goed voel oor ons land.
’n Vrou deel haar ervaring van hoe sy haar handsak in ’n stootwaentjie by ’n winkelsentrum gelos het. Sy het nog dieselfde dag haar handsak, met al haar geld, selfoon en belangrike dokumente, teruggekry nadat ’n sekuriteitswag dit ingehandig het.
“Die man het my geloof in ons land herstel,” skryf sy.
Nog ’n lid van die groep sê hulle is op soek na ’n man wat hul dogtertjie met ’n splinternuwe fiets geseën het vir Kersfees nadat hul dit waarskynlik nie sou kon bekostig nie. “Dit is waarom ek bly,” sê sy.
Ek het ook vandeesweek besluit om by die groep aan te sluit, want ek bly net hier.
Dié stories laat my weer glo in die goed wat wel nog in ons land bestaan.